《自团风镇沿江西行》
明代·凌义渠

未及涉江去，回环此眺听。凉秋涵一旷，云物何泠泠。

浪偃矶初涵，风迟帆乍停。芋田锄后熟，蓝圃望中青。

挽罟依沙岸，悬帘截水亭。断苇生远响，丛芷发微馨。

目极俄伤晚，千山不一形。霞光隐日脚，青紫界苍冥。

劳生会有极，动者亦云宁。吾行适未息，催火出林坰。

作者简介：（1593—1644）明浙江乌程人，字骏甫。天启五年进士。崇祯时官给事中。居谏垣九年，建言颇多。迁山东布政使。入为大理卿。十七年，得帝死讯，自杀。有《凌忠介集》、《湘烟录》。